סמואל יאנג

סמואל בולדווין מרקס יאנג (באנגלית: Samuel Baldwin Marks Young; 9 בינואר 1840 – 1 בספטמבר 1924) היה איש צבא אמריקאי, לוטננט גנרל בצבא ארצות הברית, נשיא מכללת המלחמה של צבא ארצות הברית בין 1902–1903, וראש מטה צבא ארצות הברית הראשון, בשנים 1903–1904.

 ביוגרפיה 

 ראשית חייו 
סמואל בולדווין מרקס יאנג נולד בפיטסבורג, פנסילבניה, לג'ון יאנג ג'וניור והאנה סקוט יאנג. יאנג למד והתחנך במכללת ג'פרסון לאומנויות ליברליות והתחתן עם מרגרט מקפדן בשנת 1861.

 מלחמת האזרחים האמריקנית 
עם סיום לימודיו ופרוץ מלחמת האזרחים האמריקנית התנדב יאנג לצבא האיחוד ושירת כטוראי בהתנדבות ברגימנט חיל הרגלים ה-12 של פנסילבניה. עד מהרה הוא מונה למפקד של רגימנט הפרשים הרביעי של פנסילבניה והועלה לדרגת קפטן בהתנדבות. בשנת 1862 קודם יאנג לדרגת מייג'ור בהתנדבות, ב-1864 לדרגת קולונל בהתנדבות ובשנת 1865 הוענקה לו דרגת ייצוג של בריגדיר גנרל על עזות הנפש שהפגין במהלך מלחמת האזרחים.

 מלחמות האינדיאנים 
במאי של 1866 החל דרכו הצבאית מחדש לא כמתנדב אלא כחייל סדיר וביולי של אותה השנה קודם לקפטן רגימנט הפרשים השמיני. בין השנים 1866 ל-1879 יאנג נלחם במלחמות נגד שבטי האינדיאנים בדרום מערב ארצות הברית (דוגמת האפאצ'י) ובלט בעזרת כישוריו. בשנת 1883 קודם לדרגת מייג'ור, ללוטננט קולונל ב-1892 ובשנת 1897 מונה לקולונל ברגימנט הפרשים השלישי .

 מלחמת ארצות הברית - ספרד 
בתחילת מלחמת ארצות הברית–ספרד, מונה יאנג לבריגדיר גנרל המתנדבים. ובמהלכה פיקד יאנג בקובה על אחת משתי חטיבות שהיו חלק מאוגדת הפרשים של הגיס החמישי של ארצות הברית תחת פיקודו של המייג'ור גנרל ג'וזף וילר. חטיבתו של יאנג כללה את "הרוכבים הקשוחים" של תאודור רוזוולט, ואת רגימנט הפרשים המתנדבים הראשון של ארצות הברית. בשנת 1898 לאחר קרב גבעת סן-חואן יאנג קודם למפקד של האוגדה ושימש כמפקדה בקרב סנטיאגו.

 מלחמת ארצות הברית - הפיליפינים 
לאחר המלחמה הוביל יאנג את חיל המתנדבים במהלך מלחמת ארצות הברית–הפיליפינים ובשנים 1899–1901 ואז שימש כמושל הצבאי הזמני של מחוז לוזון (צפון הפיליפינים).

 פרישה 
בשנת 1900 מונה יאנג למייג'ור גנרל. בשנת 1902 כיהן יאנג כנשיא הראשון של מכללת המלחמה של צבא ארצות הברית. בשנת 1903 הועלה לדרגת לוטננט גנרל ומונה ראש מטה צבא ארצות הברית הראשון עד 1904, תפקיד שבמסגרתו החליף את נלסון מיילס, "הגנרל המפקד" האחרון. באותה תקופה פיקח על יישום תפיסת המטכ"ל בנוגע לארגון הצבא. הוא פרש משירות פעיל בשנת 1904 ויצא לגמלאות.

משנת 1907 ועד 1908 שימש יאנג כמפקח בפועל של הפארק הלאומי ילוסטון. בין השנים 1909 ל-1910 יאנג כיהן כראש ועדת החקירה שחקרה את המהומות לכאורה של חיילים שחורים מהרגימנט ה-25 של חיל הרגלים האמריקאי בבראונסוויל, טקסס. לאחר מכן שימש יאנג כמושל בית החיילים בוושינגטון די. סי. בין השנים 1910 ל-1920.
ממוזער|ביתו לשעבר של יאנג בשכונת דופונט סירקל  בוושינגטון הבירה.
בשנת 1924 יאנג נפטר בביתו בהלנה, מונטנה, וזכה לקבורה ממלכתית בוושינגטון הבירה, ונקבר בבית הקברות הלאומי ארלינגטון.

 הנצחה 
בשנת 1942 ביקש צבא ארצות הברית מג'ורג' פטון להקים אתר אימונים במדבר. פטון בחר אתר במדבריות הסונורה והמוהאבי. המפקדה בצ'יריאקו סאמט שבדרום קליפורניה נקראה לזכרו מחנה יאנג.

 קישורים חיצוניים 


 סמואל יאנג, בית העלמין ארלינגטון

 הערות שוליים 

קטגוריה:אמריקאים ילידי פנסילבניה
קטגוריה:פיטסבורג: אישים
קטגוריה:גנרלים בצבא ארצות הברית
קטגוריה:בוגרי מכללת וושינגטון וג'פרסון
קטגוריה:מלחמת ארצות הברית–ספרד
קטגוריה:אישים הקבורים בבית הקברות הלאומי ארלינגטון
קטגוריה:ראשי המטה של צבא ארצות הברית
קטגוריה:אמריקאים שנולדו ב-1840
קטגוריה:אמריקאים שנפטרו ב-1924